text: ১১ মুসলিম শিক্ষিকাকে স্কুল থেকে বের করে দিল শ্রীলঙ্কা! | ইন্টারন্যাশনাল | CampusLive24.com
  ১১ মুসলিম শিক্ষিকাকে স্কুল থেকে বের করে দিল শ্রীলঙ্কা!
  Published: 2019-05-09 16:23:51 BdST, Updated: 2020-02-18 12:41:54 BdST
  লাইভ ডেস্কঃ এবার শ্রীলঙ্কা থেকে ১১ মুসলিম শিক্ষিকাকে স্কুল থেকে বের করে দিল। এনিয়ে খোদ শ্রীলঙ্কাসহ সারা দুনয়িায় তোলপাড় শুরু হয়েছে। এই কাজটি কখনও করেনি ওই দেশ। অতিউৎসাহী কয়েকজন মিলে এ কান্ড ঘটিয়েছেন বলে প্রাথমিকভাবে জানা গেছে। এর কারণ হিসেবে তারা দেখিয়েছে হিজাব পরে স্কুলে গিয়েছিলেন ১১ জন মুসলিম শিক্ষিকা।
  এ কারণেই শ্রীলঙ্কার একটি খ্রিস্টান স্কুলে তাদের প্রবেশ করতে দেয়া হয় নি। রাজধানী কলম্বো থেকে প্রায় ৩০ কিলোমিটার দূরে অবস্থিত পুওয়াকপিতিয়া তামিল মহাবিদ্যালয়ে এ ঘটনা ঘটে মঙ্গলবার।
  ওই শিক্ষিকারা স্কুল চত্বরে উপস্থিত হলে স্কুলের উন্নয়ন বিষয়ক সোসাইটির অভিভাবক সদস্যরা ও সাবেক শিক্ষার্থীরা তাদেরকে স্কুলে প্রবেশে বাধা দেয়। ওই শিক্ষিকাদেরকে বলা হয়, তারা যদি শাড়ি পরে আসেন তাহলেই মাত্র তাদেরকে স্কুলে প্রবেশ করতে দেয়া হবে।
  এ নিয়ে তীব্র উত্তেজনার সৃষ্টি হয়। পরে দেশটির ওয়েস্টার্ন প্রদেশের গভর্নর আজাথ স্যালি এতে হস্তক্ষেপ করেন। তিনি ওই শিক্ষিকাদের অন্য একটি স্কুলে স্থানান্তরিত করেন।
  এ খবর দিয়েছে অনলাইন আরব নিউজ। এতে বলা হয়, এপ্রিলে শ্রীলঙ্কার তিনটি খ্রিস্টান চার্চ ও তিনটি অভিজাত হোটেলে সন্ত্রাসী হামলায় নিহতের সংখ্যা দাঁড়িয়েছে কমপক্ষে ২৬৮। আহত হয়েছেন কয়েক শত মানুষ।
  এ হামলার দায় স্বীকার করেছে জঙ্গিগোষ্ঠী আইএস। এ ঘটনার প্রতিক্রিয়ায় শিক্ষিকাদের সঙ্গে ওই আচরণ করা হয়েছে। শুধু তা-ই নয়, মুসলিমদের ওপর সেখানে বিক্ষিপ্তভাবে হামলার খবর পাওয়া যাচ্ছে মাঝে মাঝেই।
  নিষিদ্ধ করা শিক্ষিকাদের পক্ষে ফাতিমা সাফিনা আরব নিউজকে বলেছেন, তিনি ওই স্কুলে ৬ বছরের বেশি শিক্ষকতা করছেন। তাদের সঙ্গে যে আচরণ করা হয়েছে এতে তারা অপদস্ত বোধ করছেন। তিনি বলেন, হিজাব হলো আমার ইসলাম ধর্মীয় রীতির পোশাক।
  তারা এটা পরিবর্তন করে শাড়ি পরতে বলতে পারে না। এটা মানবাধিকারের লঙ্ঘন।
  আরেকজন শিক্ষিকা ফাতিমা আফ্রা। তিনি বলেন, তিনি এবং অন্য মুসলিম শিক্ষকদেরকে ওই স্কুল চত্বর থেকে বের করে দেয়া হয়েছে।
  স্কুলের ছাত্রছাত্রীরা ও অন্য সহকর্মীরা মিলে তাদেরকে বের করে দিয়েছে। এই বিব্রতকর অবস্থায় তারা আর সেখানে ফিরে যান নি। তিনি আরো বলেন, স্কুলটি একটি অমুসলিম স্কুল হওয়া সত্ত্বেও ক্লাসে পড়ানোর সময় আমি কখনো এমন বৈষম্য দেখি নি।
  পুওয়াকপিতিয়া তামিল মহাবিদ্যালয়ের প্রিন্সিপাল পি. মনোহরণ আরব নিউজকে বলেছেন, তার স্কুলে মোট শিক্ষার্থীর সংখ্যা ৮০০। আছেন ৪১ জন শিক্ষক শিক্ষিকা। শিক্ষার্থীদের মধ্যে শতকরা প্রায় ৩৫ ভাগই খ্রিস্টান।
  তবে তার স্কুলে ওই ঘটনা সম্পর্কে তার কিছু জানা নেই বলে জানান পি মনোহরণ। গভর্নর আজাথ স্যালি বলেছেন, ওই ঘটনার সঙ্গে যারা জড়িত তাদের বিরুদ্ধে উপযুক্ত ব্যবস্থা নেয়া হবে। তিনি ওই ঘটনাকে দুর্ভাগ্যজনক বলে আখ্যায়িত করেন।
  তার ভাষায়, ওই শিক্ষিকাদের পোশাক যথাযথ ছিল, সরকারি নির্দেশনা অনুসরণ করে তারা পোশাক পরেছিলেন। সরকার শুধু মুখে নিকাব নিষিদ্ধ করেছে। তিনি আরো বলেন, আবায়া ও হিজাব গ্রহণযোগ্যতার মাপকাঠিতে রয়েছে।
  গত বছর এপ্রিলে একটি ঐতিহাসিক রায় দেয় হিউম্যান রাইটস কমিশন অব শ্রীলঙ্কা। তাতে সুপারিশ করা হয়, দায়িত্ব পালনকালে শিক্ষিকাদের আবায়া পরার ওপর বিধিনিষেধ হলো শ্রীলঙ্কার সংবিধানের লঙ্ঘন। কিন্তু এখন এ বিষয়ে কি করবেন তারা এ সিদ্ধান্ত নিতে পারেননি।